Prinċep tal-Arabja Sawdija tħalla jaqbeż waħda mill-ftit kriterji li tassigura trasparenza fl-iskema tal-bejgħ tal-passaporti magħrufa aħjar bħala l-iskema tal-IIP. Jirriżulta li dan il-Prinċep, Bander Al Saud, irnexxielu jagħmel dan wara li tkellem mal-Prim Ministru ta' dak iż-żmien, Joseph Muscat u l-ex Kap Eżekuttiv ta' Identity Malta, Johnathan Cardona. Dan ġie żvelat illum mill-gazzetta Times of Malta wara investigazzjoni li għamlet bħala parti mill-proġett Passport Papers ikkordinat mill-Fondazzjoni Daphne Caruana Galizia u l-fond IJ4EU, il-Fond għal ġurnaliżmu nvestigattiv Ewropew. Il-gazzetti The Malta Independent u Malta Today ukoll huma parti minn din l-investigazzjoni. Posted by Simon Busuttil on Thursday, April 22, 2021 Skont dak li ġie żvelat, korrispondenza nterna u dokumenti minn Henley & Partners, li jieħdu ħsieb l-iskema tal-bejgħ tal-passaport Malti, il-Prinċep tal-Arabja Sawdija applika biex jixtri l-passaport fl-2015 u sar uffiċjalment ċittadin Malti u Ewropew sentejn wara fl-2017. Iżda skont ir-riċerka li għamlet il-gazzetta, isem da il-Prinċep qatt ma nstab fil-gazzetta tal-gvern hekk kif skont il-liġi l-ismijiet ta' dawk li jixtru l-passaport Malti, irid jiġi ppublikat fil-gazzetta tal-gvern bħala ċ-ċittadini l-ġodda fil-pajjiż. Mill-Passport Papers ħareġ kif dan il-Prinċep irnexxielu ma jkollux ismu ppublikat fil-gazzetta tal-gvern wara laqgħa ma' Joseph Muscat u Johnathan Cardona. Filmat: "Joseph Muscat ħalla reati kriminali jsiru taħt imnieħru" – Simon Busuttil X'kienu qed jagħmlu l-miljunarji biex jakkwistaw il-passaport Malti? Minn dak żvelat fil-Panama Papers, miljunarji li riedu jixtru l-passaport Malti kienu jqattgħu medja ta' 16-il ġurnata Malta meta sippost, skont l-iskema, kellhom iqattgħu sena jgħixu Malta. Dokumenti ta' Henley & partners juri li dawn il-persuni sinjuri setgħu inaqqsu ż-żmien li, b'mod mandatorja, kellhom iqattgħu jgħixu Malta, billi jingħaqdu ma xi klabb lokali, jagħmlu donazzjoni lil xi għaqda tal-karità, jixtru jott jew inkella jabbonaw għal ma xi gazzetta lokali. Ġie rrapurtat ukoll li kien hemm każi fejn uħud mill-applikanti ġew u telqu minn Malta f'temp ta' 24 siegħa wara li jkunu ħadu l-ġurament lejn il-pajjiż u lejn il-poplu tal-pajjiż, ta' Malta. Normalment dawn l-applikanti kienu jiġu biex jiġbru d-dokument ta' residenza, jiftħu kont il-bank, jiffirmaw id-dokumenti u formalitajiet oħra li jkollhom bżonn biex juru li hemm il-preżenza fiżika tagħhom f'Malta. Il-bejgħ tal-passaporti "idgħajjef iċ-ċittadinanza tal-UE" – KE Kif kienu jiġi assessjati l-applikanti? Fl-investigazzjoni li saret mill-ġurnalisti ħareġ kif l-applikanti kienu jiġu assesjati skont ittra magħrufa bħala "letter of intent" li kienet qisha ftehim preliminari li kienet tiġi ppreżentata lil Identity Malta. F'din l-ittra kien jingħad il-pjan dwar kemm se jqattgħu żmien Malta u kif se jibnu relazzjoni mal-pajjiż u l-Maltin. Iżda, sippost, l-applikazzjoni tagħhom kienet tiddependi fuq jekk imxewx ma' dawn il-pjani wara li jkun għadda l-perjodu ta' sena li matulu sippost kienu jgħixu Malta. Dan kien isir b'sistema ta' punti, ta' gradi. Biex persuna tkun eleġibbli kellha minn tal-inqas iġġib 220 punt. Is-sistema ta' punti kienet maqsuma f'kategoriji differenti, eżempju jekk tagħmel donazzjoni ta' €10,000 lil xi għaqda tal-karità, l-applikant kien jingħata 50 punt. Kien hemm ukoll rekwiżit mandatorju, dak li tinxtara propjetà jew tinkera. Jekk applikant jixtri propjetà jingħata mitt punt u jekk jikri, 60 punt. F'Ottubru 2020 Filmat: L-UE se tieħu azzjoni kontra Malta minħabba l-bejgħ tal-passaporti Xtraw il-passaport imma l-propjetà kienet għadha qed tinbena Persuna li xtrat il-passaport Malti ddeċidiet li tiġi Malta ħalli żżur l-appartament li kriet il-familja f'Marsalforn bħala parti mill-iskema tal-IIP iżda l-appartament kien għadu qed jinbena. Dan ukoll ġie żvelat mill-investigazzjoni li għamlu l-ġurnalisti bħala parti mill-Passport Papers. Dan il-każ hu wieħed minn sensiela ta' każi oħra simili fejn dawk li applikaw għall-passport spiċċaw krew post li kien għadu lanqas inbena jew komplut. Mid-dokumenti li waslu f'idejn il-ġurnalisti, jidher anke kif kien hemm applikanti li kellhom l-istess indirizz jew inkella jikru propjetà meqjusa bħala bażika imma bi prezzijiet għolja ħafna. Kien hemm saħansitra applikanti li esprimew ir-rabja tagħhom ma' Henley & Partners. Jirriżulta li Henley & Partners qassmet lill-aġenti tagħha ritratti ta' appartamenti li kienu lesti mimlija bl-għamara ukoll biex juruhom lil min se japplika għall-iskema tal-IIP u se jikri post Malta. Ġie rrapurtat li fil-kuntrat għall-kirja ma kienx hemm klawsola dwar x'jiġri jekk il-post ma jkunx lest sa tali żmien. Dan hekk kif kien hemm applikanti li talbu sabiex il-prezz li qed iħallsu jitnaqqas fid-dawl tas-sitwazzjoni fejn il-propjetà li sippost qed jikru mhix lesta. Filmat: Bejgħ tal-passaporti: 'Il-PM dejjem iwaħħal f'ħaddieħor' – MEPs tal-PN Henley & Partners tfittex propjetà għall-applikant u tiffirma f'ismu Mill-investigazzjoni ġie żvelat kif Henley & Partners iffirmat ftehim mal-iżviluppatur ta' Vista Point u Trident Property Management Ltd, f'Lulju tal-2015 b'Henley & Partners taqbel li tirċievi commission jekk tintroduċi l-applikanti għall-passaport Malti għal dan il-proġett ta' appartamenti u dan jekk ikun hemm biss tranżazzjoni kompluta. Dokumenti juru li Henley & Partners setgħet tfittex appartament hi, skont il-baġit tal-applikant, u tiffirma hi f'isem l-applikant. Applikant partikolari kien iffirma dan id-dokument, li jagħti dan il-poter lil Henley & Partners, u qallhom li qed ifittex appartament Malta u li kien lest jonfoq sa €1,800 fix-xahar. Prof. Cassola jitlob lill-Kummissarju tal-Pulizija jinvestiga lill-eks Kap Eżekuttiv ta' Identity Malta Intant il-kandidat indipendenti, l-Prof. Arold Cassola, kiteb lill-Kummissarju tal-Pulizija, Angelo Gafà sabiex jinvestiga lill-ex Kap Eżekuttiv ta' Identity Malta, Jonathan Cardona, "għal abbużi relatati mal-iskema ta' cittadinanza" Prof. Cassola qal li l-Kummissarju tal-Pulizija għandu jinvestiga dak li ġie żvelat illum fosthom: Il-ħabi tal-identita' tal-Prinċep Sawdi li ngħata ċ-ċittadinanza Maltija Aċċettazzjoni ta' dikjarazzjoni ta' residenzi ta' postijiet li ma kienux abitabbli Aċċettazzjoni ta' dikjarazzjoni ta' żewg kirjiet ta' €16,000 għal residenza waħda U li ma kienx żgurat li bosta applikanti kienu residenti Malta għall-minimu taż-żmien stipulat bil-liġi, li hu dak ta' sena Malta m'għadiex meqjusa pajjiż serju – PN Il-Kelliem tal-Oppożizzjoni għall-Intern, is-Sigurtà Nazzjonali u ċ-Ċittadinanza, Beppe Fenech Adami qal kif il-konsegwenza ta' dan kollu hu li r-reputazzjoni ta' Malta tħamġet u mhux se tkun meqjusa aktar bħala pajjiż serju li jista' jħaddem skemi ta' ċittadinanza u residenza. Saħaq kif il-proċeduri kontra Malta mill-Unjoni Ewropea jista' jkollhom aktar effetti negattivi fuq ir-reputazzjoni ta' Malta u kif illum ħareġ ċar "li s-surplus li tant ftaħar bih il-Gvern sar biss bis-saħħa ta' sistema korrotta u li permezz tagħha akkwista €700 miljun." Il-Partit Nazzjonalista fi stqarrija insista li l-Prim Ministru Robert Abela għandu b'mod immedjat jara li jittieħdu l-passi kollha kontra min inganna fl-implimentazzjoni ta' din l-iskema u kisser ir-reputazzjoni ta' Malta. Se nitolbu biex l-iskema tkun abolita darba għal dejjem – Repubblika Fil-jiem li ġejjin Repubblika qalet li se tippubblika dokument dettaljat dwar politika dwar iċ-ċittadinanza bi proposti li jindirizzaw l-inġustizzji tal-liġijiet u l-politika dwar iċ-ċittadinanza tal-gvern. Fil-proposti tagħhom se jitolbu wkoll li l-iskema tal-bejgħ tal-passaporti tiġi abolita darba għal dejjem. Repubblika, fi stqarrija qalet ukoll kif l-iskema tal-passaporti hi mibnija fuq frodi u kkritikat lill-gvern talli għalaq għajnejh u pparteċipa bi ħġaru. Saħħqu wkoll kif l-iskema tgħin lil minn jakkwista l-passaport jikser il-liġijiet ta' pajjiżu u li dan ipoġġi lil Malta f'kunflitt diplomatiku dirett għax jitradixxi l-fiduċja ta' pajjiżi oħra. Sagrifikati valuri bażiċi għal profitti ta' malajr – Giegold Il-Membru tal-Parlament Ewropew, Sven Giegold, kelliem għall-politika finanzjarja u ekonomika tal-grupp tal-Ħodor/EFA ikkummenta, "In-nuqqas ta' rispett tal-gvern Malti għall-valuri Ewropej hu saħansitra akbar minn dak li konnha qed nibżgħu li hu. Valuri bażiċi Ewropej ġew sagrifikati għal profitti ta' malajr f'Malta. Ir-rivelazzjonijiet il-ġodda huma punt baxx immens fl-iskandlu tal-bejgħ tad-drittijiet taċ-ċittadini Ewropej." Giegold qal li hekk kif Malta ilha tmien snin tarrikkixxi ruħha billi tbiegħ passaporti u viżi, il-viżi u l-passaporti mibjugħa huma bieb miftuħ għall-korruzzjoni. Saħaq kif id-drittijiet taċ-ċittadini Ewropej mhumiex komodità u li Malta għandha twaqqaf il-prattiki kollha f'dan il-qasam immedjatament. Sejjaħ lill-Kummissjoni tal-Unjoni Ewropea biex ttemm immedjatament dik li sejħila "theddida għas-sigurtà tagħna u l-istat tad-dritt." Qal kif hemm bżonn triq konsistenti u kredibbli għal stat tad-dritt li jiffunzjona f'Malta u li l-Kummissjoni tal-UE għandha tiftaħ proċeduri ta' ksur dwar il-bejgħ ta' viżi tal-UE. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60826fb58a777_rand.td-a-rec-img{text-align:left}.td_uid_3_60826fb58a777_rand.td-a-rec-img img{margin:0 auto 0 0}